**Predkladacia správa**

Návrh nariadenia vlády Slovenskej republiky, ktorým sa dopĺňa nariadenie vlády Slovenskej republiky č. 115/2020 Z. z. o niektorých opatreniach na zabezpečenie výkonu sociálnoprávnej ochrany detí a sociálnej kurately v čase mimoriadnej situácie, núdzového stavu alebo výnimočného stavu vyhláseného v súvislosti s ochorením COVID-19 v znení nariadenia vlády Slovenskej republiky č. 171/2020 Z. z. sa predkladá ako iniciatívny materiál.

Vláda Slovenskej republiky uznesením č. 276 zo dňa 7. mája 2020 schválila nariadenie vlády Slovenskej republiky o niektorých opatreniach na zabezpečenie výkonu sociálnoprávnej ochrany detí a sociálnej kurately v čase mimoriadnej situácie, núdzového stavu alebo výnimočného stavu vyhláseného v súvislosti s ochorením COVID-19, ktorým reagovala na aktuálnu situáciu súvisiacu s radikálnym šírením ochorenia COVID – 19 a utvorila podmienky na reálny výkon opatrení sociálnoprávnej ochrany detí a sociálnej kurately aj počas obdobia pandémie.

Nakoľko dôvody na prijatie nariadenia vlády v súvislosti s ochorením COVID-19 pominuli, je potrebné upraviť pomery pre návrat do štandardného výkonu opatrení sociálnoprávnej ochrany detí a sociálnej kurately, a to aj napriek tomu, že vyhlásenie mimoriadnej situácie stále trvá.

Návrh nariadenia vlády nebol predmetom vnútrokomunitárneho pripomienkového konania.

Návrh nariadenia vlády sa v súlade s čl. 15 Legislatívnych pravidiel vlády Slovenskej republiky predkladá na rokovanie Legislatívnej rady vlády Slovenskej republiky bez predošlého prerokovania návrhu s príslušnými orgánmi a inštitúciami v pripomienkovom konaní. Dôvodom je, napriek nezrušenej mimoriadnej situácii v súvislosti so šírením ochorenia COVID-19, potreba stabilizovania pomerov výkonu opatrení sociálnoprávnej ochrany detí a sociálnej kurately pri stanovení zodpovedajúceho prechodného obdobia na návrat k štandardnému výkonu opatrení.

Návrh nariadenia vlády Slovenskej republiky v súlade s doložkou vybraných vplyvov nebude mať sociálne vplyvy, vplyv na rozpočet verejnej správy, vplyv na životné prostredie, ani vplyv na informatizáciu spoločnosti, podnikateľské prostredie, na manželstvo, rodičovstvo a rodinu a ani vplyv na služby verejnej správy pre občana.

Navrhovaná účinnosť predkladaného návrhu nariadenia vlády je 1. júla 2023.